Der er grænser for, hvad man kan tillade sig at skrive på sin Facebook-profil. Det har den tidligere formand for Dansk Folkeparti, Pia Kjærsgaard, fået at føle.

I går aftes skrev hun et indlæg, hvor hun gik i kødet på statsminister Helle Thorning-Schmidt. Her kaldte Kjærsgaard Thorning for 'dum og naiv', fordi statsministeren havde afvist at opgradere det danske toldvæsen som følge af den dramatiske PET-aktion på Aalbæk Havn, der kostede en nordmand livet.

Men den slags udsagn er tilsyneladende i strid med Facebooks regelsæt. I hvert fald var meldingen til Kjærsgaard i formiddags, at hendes side var blevet midlertidigt blokeret, så hun ikke kunne slå indhold op på den de næste 24 timer.

'Dette er din anden advarsel for overtrædelse af Facebooks erklæring om rettigheder og ansvar,' lød beskeden.

Under Facebooks regelsæt fremgår det bl.a. under punktet 'vold og trusler':

'Du må ikke true andre med at ville skade dem eller organisere voldshandlinger'.

Nærmer sig det latterlige

Selv ryster Pia Kjærsgaard på hovedet over hele miseren.

- Det er fuldstændig langt ude, siger hun til ekstrabladet.dk.

- Systemet må tage sig lidt sammen. Det er noget, der sker på automatik. Det er elendigt, at der er en eller anden tosse, der anmelder det, og så bliver profilen bare stoppet, fortsætter Pia Kjærsgaard, der peger på, at hendes udbrud mod statsministeren er vand ved siden af, hvad hun selv har modtaget af kommentarer i tidens løb.

- Sådan er det på Facebook. Man må lægge ører til lidt af hvert. Men det her nærmer sig det latterlige, siger Pia Kjærsgaard.